ચંપક મનમાંને મનમાં બોલવા લાગ્યો, ‘સાલા, પાકિસ્તાનીઓએ હવે આપણા માણસોને ફોડી લીધા, હદ થઈ ગઈ.’ ચંપકે તરત ‘ઘાટલોડિયા ઘોસ્ટબસ્ટર’ ખોલીને ચેનલના સમાચાર ટાઇપ કર્યા. ફરીવાર ધડાધડ રિસ્પોન્સ. ‘પાકિસ્તાનને ઘરમાં ઘૂસીને મારવું જોઈએ, ઈઝરાયેલની જેમ ઝીરો ટોલરન્સવાળી કરવી જોઈએ’ ટાઇપનું વોટ્સએપ પર ખડકાવા લાગ્યું. ચંપક મનોમન આર્મીના મેજર જેવું ફીલ કરી રહ્યો હતો. ચંપક ઘણા દિવસોથી લાગ જોતો હતો. તે દિવસ પેલા રેપવાળા કેસમાં એના દોસ્તાર પકાએ ક્યાંકથી ફોટા અને ક્લિપ શોધી લાવીને ગ્રુપમાં જે રીતે રોલો પાડો દીધો હતો એ જોઈને ચંપકનો જીવ બળી ગયો હતો. પણ આજનો દિવસ ચંપકનો હતો.